Gæði , einfaldleiki og nánd við náttúruna Nýverið var kynntur til sögunnar nýstárlegur og eftir því áhugaverður kostur fyrir þá sem gaman hafa af því að vera á faraldsfæti . Sumir kjósa að gista á hótelum og öðrum gististöðum af því taginu en aðrir kunna því betur að búa við meira frelsi þegar ferðast er og þar kemur umræddur valkostur til sögunnar . Hér er um að ræða gistivagn sem kallast „ Minkurinn “ og er hugarfóstur þeirra Kolbeins Björnssonar frumkvöðuls og Ólafs Gunnars Sverrissonar hönnuðs og bátasmiðs . Eins og sjá má á meðfylgjandi myndum er Minkurinn til þess fallinn að fanga augað á ferð sinni um landið enda útlínur hans sérstæðar og fallegar . „ Þetta er svona það sem við köllum „ smágistivagn “ því það er þjálla en hjólhýsi og fangar anda Minksins betur , að okkur finnst , “ segir Kolbeinn í spjalli við Bílablað Morgunblaðsins . „ Hugmyndin hefur þróast á síðustu þremur árum og spratt hún upp úr aðdáun okkar á Teardrop Trailers , sem er lítill gistivagn frá Bandaríkjunum sem var vinsæll á 3. og 4. áratug síðustu aldar , skemmtilegt og með mikinn karakter . Við byrjuðum með þá hugmynd að smíða svona vagna sjálfir og leigja einfaldlega út til ferðamanna því markaðurinn er orðinn svo stór úti á landi . 80% erlendra ferðamanna sem hingað koma segjast komnir til að sjá og upplifa íslensku náttúruna og 70% af greiddum gistinóttum eru úti á landi yfir sumartímann . Við sáum hins vegar fljótlega að umfangið á markaðnum er orðið slíkt og tækifærið stærra en svo að við kæmumst neitt áleiðis með að ætla að gera þetta allt sjálfir . Við fengum því þekkta , sænska hönnunarstofu , Jordi Hans Design , til að hanna ytra byrðið og réðum við til okkar Emilíu Borgþórsdóttur til að teikna fyrir okkur innra rýmið . Framleiðslan er komin í gang og við verðum með 50 vagna klára á næsta ári . Viðskiptamódelið gengur síðan út á að selja aðilum í ferðaþjónustu vagnana og þjónusta þá svo í framhaldinu . “ Kolbeinn bætir því við að líklegast verði þeir félagar með einhverja vagna í sölu til einstaklinga en það verði í minni mæli . Til að njóta náttúrunnar Að sögn Kolbeins felst sérstaða Minksins í því að hann er hannaður til að gera fólki kleift að njóta náttúrunnar sem best . „ Við hönnuðum hann þannig að hann væri mjög léttur og meðfærilegur fyrir íslenska náttúru , því hann er mjög sterkur , smíðaður úr álprófílum sem eru mjög sterkt efni . Samt er hann ekki nema um 500 kíló að þyngd . Við hugsuðum vagninn til útleigu og hönnuðum hann því á mjög sterkri grind og með sterkum áleiningum . Hann er því hugsaður til þess að vera í stöðugri notkun úti á landi , jafnvel á holóttum vegum , og þolir því mikið . “ Frá sjónarmiði ferðamannsins er Minkurinn líka sérlega meðfærilegur , að sögn Kolbeins , og engrar uppsetningar er þörf . „ Að innan teljum við að okkur hafi tekist að skapa þægilegt rými sem samanstendur af vörum og aðbúnaði í hæsta gæðaflokki , “ útskýrir Kolbeinn . „ Rúmdýnurnar og sængurver eru frá sænska framleiðandanum Hästens , hljómkerfið er frá Bose , og hver vagn er búinn Webasto-hitara svo vagninn hitni fljótt og vel þegar kólna tekur á haustin og veturna . Vagnarnir eru búnir wi-fi til að ferðalangar séu ávallt nettengdir ef þeir vilja og loks er Minkurinn búinn myndarlegu panorama-glerþaki sem kemur sér vel þegar maður vill leggjast á bakið og virða fyrir sér norðurljósadýrðina eða stjörnubjartan himininn . Aftan í vagninum er síðan gott eldhúsrými . Vagninn er lítill og nettur og innra rýmið eftir því takmarkað , en allt sem þar er inni er mjög vandað . Minkurinn er hugsaður fyrir þá sem vilja gæði , einfaldleika og nánd við náttúruna . Við lögðum upp með að svara helstu nauðsynjum ferðalanga – að þeim sé hlýtt , þeir sofi vel , umhverfið sé fallegt og einfalt , og kaldur gin & tónik innan seilingar . Bara þessar helstu grunnþarfir , “ segir Kolbeinn og hlær við . “ Greni fyrir Minkana Kolbeinn bætir því við að verið sé að þróa net áningar - og gististaða með ferðaþjónustubændum , landið um kring , sem kallist „ Minkagreni “ og þar muni þeim sem ferðist um á Minkavögnum gefast kostur á að staldra við , vista sig upp eftir föngum og gista ef því er að skipta . „ Þannig hefur fólk sem leigir vagnana af bílaleigum og öðrum ferðaþjónustuaðilum aðgang að grenjum víðs vegar um landið . Ferðaþjónustubændurnir geta svo bætt um betur og boðið upp á afþreyingu líka , og fá endurgjald fyrir að hleypa Minkunum inn á landið sitt . Við erum ekki að stefna fólki inn á hálendið heldur bjóðum við frekar upp á staði með ferðaþjónustu fyrir ferðalanga , hvort heldur það er hreinlætisaðstaða , morgunmatur , hestaleiga , fjórhjólaferðir eða hvað sem vera skal . Með þessu móti teljum við okkur geta dreift ferðamönnum betur um landið og leyst að sama skapi það gistivandamál sem sums staðar kemur upp vegna þess að allt er fullt . Landið er stórt og tækifærin mörg , “ segir Kolbeinn að endingu .